
El telègraf òptic militar de Sant Pere Màrtir 
(Primera Par) 


Juli Ochoa, del Centre d'Estudis Santjustencs 


Durant el segle XIX va funcionar dalt del cim de la muntanya de Sant Pere Màrtir una esta- 
ció de telegrafia òptica de finalitat exclusivament militar. Aquesta és la seva petita història 


— El control dels guerrillers carlins de manifest a les forces del govern central la necessitat de 
poder comptar amb un sistema àgil de comunicacions que els 
permetés fer front a un enemic fraccionat en nombroses parti- 
des de guerrillers. Aquestes partides estaven caracteritzades 
per disposar d'una gran mobilitat. Calia sa- 
ber-ne en tot moment la seva situació amb la 
promptitud suficient per a poder coordinar 
adequadament el moviment de les columnes 
de tropes enviades en la seva persecució. 


Els trets particulars que van caracteritzar la Segona Guerra 
Carlina, dita també Guerra dels Matiners (1846-1849), van posar 


La primera de les mesures que es van dur a 
terme en aquest sentit va ser la millora de la 
xarxa viària. L'altra gran mesura va ser en el 
camp de les transmissions, amb la implanta- 
ció a Catalunya d'una xarxa de telegrafia 
òptica d'ús exclusivament militar, de manera 
anàloga a la que ja havia funcionat en algu- 
nes regions espanyoles uns quants anys 
abans, durant la Primera Guerra Carlina. 


La Reial Ordre de 26 de novembre de 1846 
deixava prou clar qui podia fer ús d'aquell 
telègraf: 


"Unicamente los Capitanes Generales y 
los Jefes Políticos podràn dirigir por el 
telégrafo comunicaciones ya sea a las 
Secretarías del Despacho o a las Auto- 
ridades Superiores de las Provincias. " 


A Catalunya, el precedent d'aquest sistema 
va Ser una petita xarxa d'abast urbà, feta per 
iniciativa del capità general Manuel Pavía y 
Lacy, marquès de Novaliches, i dissenyada 
pel tinent coronel d'estat major Leonardo de 
Santiago. Aquesta Xarxa, que va funcionar a 
Barcelona des del mes d'abril de 1848, co- 
municava l'edifici de la Capitania General 
amb els forts de Montjuic, la Ciutadella i les 
Drassanes. Segurament satisfet amb els re- 
sultats d'aquest nou sistema de comunicaci- 
ons, Pavía es va proposar tot seguit d'ampliar 
la xarxa, per tal que el seu abast pogués ar- 
ribar a cobrir tot el conflictiu territori que es- 
tava sota la seva jurisdicció. 


Modelo general de telégrafos. 


Una torre de telegrafia òptica 

La Xarxa Telegràfica Militar de Catalunya 


Aquella xarxa estava formada per cinc línies òp- 
tiques radials que tenien Barcelona com a cen- 
tre, unides per altres línies transversals, amb un 
total d'unes 80 estacions i uns 800 quilòmetres, 
repartits en les cinc línies que anaven respecti- 
vament des de Barcelona (Montjuic) fins a Figue- 
res, Cardona, Granollers, Cervera i Reus. 
Aquelles 5 línies eren: 


- Barcelona - La Jonquera: 15 estacions, passant 
per Hostalric, Girona i Figueres. 


- Barcelona - Solsona: 14 estacions, passant per 
Can Maçana, Manresa i Cardona. 


- Barcelona - Vic: 8 estacions, passant per Montor- 
nès i Granollers. 


- Barcelona - Lleida: 18 estacions, passant per 
Can Maçana, Igualada i Cervera. 


- Barcelona - Tortosa: 17 estacions, passant per 
Vilafranca i Reus. 


Sempre que va ser possible, es van instal:lar els 
telègrafs a les torres de les esglésies, edificis 
alts amb bon horitzó, ermites, i edificis similars, 
executant per a això les obres de condiciona- 
ment necessàries. Per a la resta dels casos, es 
van construir torres de nova planta, espitllera- 
des, de dos pisos i terrat: el primer pis estava 
destinat a hostatjar una guarnició d'entre 15 i 20 
homes, el segon era per als torrers i operadors 
del telègraf, i el terrat per a la instal:lació del 
semàfor de senyals. 


La Xarxa va ser construida pel segúent personal 
del Cos d'Enginyers i de l'únic Regiment d'Engi- 
nyers existent a l'exèrcit en aquells anys: 


- Oficials de la Companyia de Pontoners del 1r 
Batalló del Regiment d'Enginyers: el capità An- 
tonio Pasarón, els tinents Antonio Torner i Juan 
Ordufia, i el subtinent agregat Eusebio Torner. 


- Oficials del Cos d'Enginyers: els capitans Sal- 
vador Medina, Jorge Falces, Bernardo Paternó, Antonio Gui- 
tiàn i Juan Modet: i el tinent Enrique Puigmoltó (que uns quants 
anys més tard tindria un paper decisiu en la continuitat dinàs- 
tica de la monarquia espanyola). 


- La quarta Companyia de Sapadors del primer Batalló de Re- 
giment d'Enginyers. 


- lla quarta Companyia de Sapadors del tercer Batalló del Re- 
giment d'Enginyers. 


La primera línia d'aquest telègraf seria la de Barcelona a Lleida. 
És dins d'aquest context que trobem la notícia de la construc- 
ció, durant el mes de maig de 1848, d'una estació del telègraf 
al cim de la muntanya de Sant Pere Màrtir. Ho van fer tot apro- 
fitant les restes del fortí que els soldats napoleònics havien bas- 
tit durant la Guerra del Francès, aprofitant l'ermita dedicada al 
màrtir dominic Sant Pere de Verona. 


Manuel Pavia, el capità general de Catalunya que va promoure aquest projecte 

La premsa de l'època així ho deia: 


"Segun dice el Diario de Barcelona, se trabaja con activi- 
dad en la colocacion de un telégrafo en la cúspide de la 
montafia de San Pedro Martir, en el mismo sitio donde 
antes estuvo colocada la ermita. " 


La torre del telègraf de Sant Pere Màrtir, que seria la segona de 
la línia Barcelona-Lleida, estava en contacte visual amb la pri- 
mera, situada al Castell de Montjuic, i també ho hauria d'estar 
amb la tercera, que es va emplaçar a Sant Pere del Romaní, una 
altra ermita situada entre Sant Feliu i Molins de Rei. 


El cost d'aquesta construcció va ser de 8.374 rals i 12 moraba- 
tins, que van ser inicialment aportats pels pobles dels voltants: 
Sarrià, Vallvidrera, Esplugues de Llobregat, Sant Just Desvern, 
Les Corts i Sant Gervasi, als quals més tard l'exèrcit els ho va 
retornar, a través dels fons endarrerits de quintes. £ 

El telègraf òptic militar de Sant Pere Màrtir 


(Segona Part) 


Juli Ochoa, del Centre d'Estudis Santjustencs 


En la primera part d'aquest relat, publicada en el passat número, havíem pogut veure com 
va sorgir la necessitat d'establir una xarxa de telegrafia òptica i com es va dur a terme. Ve- 
gem ara la continuació i el final d'aquesta història 


—- Relleu a Capitania 


L'ambiciós pla del capità general de Catalunya, Manuel 
Pavía, tot just engegat, de dotar Catalunya d'un sistema de te- 
legrafia òptica, va quedar aturat quan aquest militar va deixar 
el càrrec. No va ser sinó fins a l'arribada del marquès del Due- 
ro, nou capità general de Catalunya, que tal projecte es va re- 
prendre, essent encomanada al coronel José Francisco María 
Damiàn Mathé y Arangua la posada en marxa de les línies. 


Al capdavant del Servei Telegràfic de Catalunya hi va haver els 
coronels d'Enginyers Manuel Ramón García i Francisco de Ca- 
sanova i Mir, amb el títol de directors facultatius dels telègrafs 
militars de Catalunya, ambdós subordinats al coronel Mathé. El 
servei el prestaven soldats d'Infanteria amb els seus caps, a les 
ordres tots ells del director facultatiu corresponent. Les línies 
estaven dividides en seccions, sent els oficials que les manaven 

Militars fent pràctiques telegràfiques 

els responsables de tot el que ocorregués, tant en l'ordre militar 
com en el telegràfic. 


Un santjustenc destinat 


Un dels soldats destinats a aquella torre va ser l'hereu de la 
santjustenca masia de Can Cuiàs, Fèlix Ferran i Coret, fill de 
Josep Ferran i Cuyàs i de Rosa Coret i Colomer. El Fèlix va tenir 
l'aparent sort de fer el seu servei militar a Sant Pere Màrtir, tot 
just davant de casa seva, en una època en què molts dels mos- 
sos havien d'anar al Marroc, Cuba o les Filipines... Això no obs- 
tant, no el va deslliurar de tenir alguns enfrontaments armats, ja 
que era una època de fortes commocions. 


Des de la seva construcció, i mentre va durar la situació de 
guerra, la dotació del telègraf de Sant Pere Màrtir, com la de les 
altres torres, estava formada per una guarnició d'entre 15 i 20 


soldats d'infanteria del regiment de Castella, que es rellevaven, 
i per un torrer encarregat del telègraf, que hi residia permanent- 
ment. Aquests torrers eren generalment antics militars llicenciats. 


L'austera vida dels torrers 


José Esteban va ser el torrer destinat a Sant Pere Màrtir. Durant 
tota la contesa va poder exercir la seva feina amb una certa 
tranquilitat. No va ser fins a l'octubre de 1849, quan aquest con- 
flicte ja es podia considerar pràcticament acabat, que ell i els 
soldats que estaven de guarnició van haver de fer front a un atac: 


"Según los periódicos de Barcelona, se hablaba mucho 
estos últimos dias de una partida de gente armada que ha 
intentado apoderarse de la torre telegràfica de San Pedro 
Màrtir, aseguràndose que hubo un rato de tiroteo entre los 
acometecores y la partida que guarnecia la torre. " 


La vida dels torrers era extremadament austera. No gaire temps 
després d'aquest fet, l'any 1851, en José Esteban va contraure 
una pulmonia fulminant, de la qual morí, i l'administració del 
telègraf es va haver de fer càrrec dels seus deutes, que eren: 


- Quatre pans, a 15 quarts: 7 rals i 2 morabatins 

- Nou paquets de tabac, a 6 quarts: 6 rals i 12 morabatins 
- Compondre sabates: 12 rals 

- Carn per menjar: 20 rals i 10 morabatins 

- Cafè i licors: 39 rals i 6 morabatins 

- Comestibles: 35 rals i 29 morabatins 

- Diners prestats: 290 rals 

- Taút: 36 rals 


- Funeral: 52 rals 

La desapareguda ermita 
de Sant Pere Màrtir 


El final de la torre 


La torre del telègraf de Sant Pere Màrtir va ser destruida per la 
Milícia Nacional barcelonina, l'estiu de l'any 1856, amb motiu 
dels enfrontaments que van provocar la fi del Bienni Progressis- 
ta, sorgit després de la revolució de 1854. Aquests enfronta- 
ments van causar, només a Barcelona, 466 morts: 63 membres 
de la força pública i 403 paisans. 


Les cròniques d'aquell temps descrivien d'aquesta manera els 
fets que van acabar ocasionant la destrucció de la torre de Sant 
Pere Màrtir: 


".. els dies 20 i 21 de juliol de 1856 la Milícia Nacional es 
va llançar al carrer /...J. Una de les violències que en la 
seva fúria van cometre, va ésser la destrucció de la torre 
telegràfica construida a la muntanya de Sant Pere Màrtir 
l.../. El governador civil va imposar a l'Ajuntament i a la 
oficialitat de la Milícia Nacional, una multa de 5.000 rals 
destinada a la seva reconstrucció. " 


Aquella pretesa reconstrucció de la torre del telègraf no es va 
arribar a efectuar mai. 


Temps després, i en vista de l'estat de tranquil-litat en què es 
trobava el Principat de Catalunya, per Reial Ordre de 19 de 
desembre de 1862 es va disposar la supressió del servei en 
aquesta Xarxa i la consegúent retirada del material. 


Durant un temps, l'edifici va tornar a recuperar la seva finalitat 
original de lloc de culte i veneració del sant màrtir de Verona 
que dona nom a la muntanya. Fins a arribar al segle XX, en què 
nous esdeveniments de tot ordre, en especial la Guerra Civil de 
1936-1939, causarien la seva destrucció definitiva i la progres- 
siva substitució de les poques restes que encara quedaven per 
les actuals instal-lacions de telecomunicacions que tots nosal- 
tres coneixem. £ 

